**Ambodifototra** je grad od 11 830 stanovnika  na otoku Nosi Boraha na sjeveroistoku Madagaskara, u *Provinciji Toamasina* - *Regija Analanjirofo*, najveći otočki grad i administrativni centar Distrikta Nosi Boraha.

Historija
---------

*Ambodifototra* se kao naselje počelo formirati početkom 17. vijeka, kad su njen zaljev kasnije nazvan - *Gusarski* odabrali pirati za svoju bazu. Oni su na Gusarskom otoku (danas Libertalia) u zaljevu imali svoje naselje od kojeg je danas ostalo samo njihovo groblje - Cimetière Forbans i olupine brodova na dnu zaljeva. Pravi razvoj naselja otpočeo je od godine 1750 kad je Nosi Boraha postao francuski posjed, tad je francuska istočnoindijska kompanija (Compagnie des Indes) izgradila citadelu. Od godine 1820 otok Nosi Boraha je francuska kolonija, tad su se na otoku počele osnivati velike plantaže za uzgoj šećerne trske i riže, i stočarske farme za uzgoj goveda, u tom razdoblju 1857. izgrađena je katolička crkva sv. Marije, najstarija crkva na Madagaskaru i trg Albrand.
*Ambodifototra* je postala administrativno središte cijelog otoka, kad je Madagaskar postao francuska kolonija 1896. tad su izgrađene zgrade smještaj administracije.

Najveća atrakcija mjesta je godišnji festival kitova u septembru, kad uz obalu nahrupe brojni grbavi kitovi iz Antarktika.

Monegaško udruženje AMADE (Association nationale Monégasque des Amis De l'Enfance) podiglo je 2008. veliki školski kompleks Princeze Grace od Monaka (Complexe Scolaire et de Formation Professionnelle Princesse Grace de Monaco).

Geografske i klimatske karakteristike
-------------------------------------

*Ambodifototra* se nalazi na zapadnoj obali otoka prema Madagaskaru, udaljena oko 170 km (141 zračne) sjeverno od provincijskog središta Toamasine i oko 483 km od glavnog grada Antananarivo (zračnom linijom 327 km). Naselje leži na južnom, užem dijelu otoka pored Piratskog zaljeva.
*Ambodifototra* kao i otok Nosi Boraha ima tipičnu tropsku klimu sa stalnim dnevnim kišama i visokim temperaturama tokom čitave godine. Od juna do septembra je suho hladno razdoblje, dok je od novembar do marta vruće vlažno razdoblje. Prosječna dnevna temperatura je relativno konstantna tokom cijele godine, iako je malo hladnije od jula do augusta, kad je prosječna temperatura oko 24 °C, a toplije je u januaru i februaru kad temperature dosežu u prosjeku 30 °C. Sezona ciklona traje od januara do marta.

Transport, Privreda
-------------------

Danas je *Ambodifototra* turistički grad sa dosta hotela i restorana, ima malu luku odakle idu brodovi za obližnji grad
Soanierana Ivongo na Madagaskaru. Nešto južnije od grada nalazi se otočki *Aerodrom Sainte Marie* (IATA: SMS, ICAO: FMMS), iz kojeg postoje redovne linije za Antananarivo i Toamasina, koje održava domaća kompanija Air Madagaskar.

Izvori
------

1. 1 2  „City (town): Ambodifototra: map, population, location, na portalu Tip top globe (pristupljeno: 9. 10. 2011)". Arhivirano iz originala na datum 2015-12-08. Pristupljeno 2011-10-09.
2. ↑  „Saint marie". Office National du Tourisme de Madagascar. Arhivirano iz originala na datum 2011-02-05. Pristupljeno 9. 10. 2011.
3. ↑  „Activités à l'Étranger". Association nationale Monégasque des Amis De l'Enfance. Arhivirano iz originala na datum 2012-09-08. Pristupljeno 7. 10. 2011.
4. ↑  „Cartes et climat". Bougetonile com. 2002. Arhivirano iz originala na datum 2015-12-10. Pristupljeno 8. 10. 2011.
5. ↑  „Sainte Marie Airport, Madagascar". Arhivirano iz originala na datum 2015-12-08. Pristupljeno 2011-10-09.

Vanjske veze
------------

* Saint marie na portalu Office National du Tourisme de Madagascar Arhivirano 2011-02-05 na Wayback Machine-u ()
* Piratsko groblje, na portalu trazzler.com ()